b'\n_START_ARTICLE_\nRefsnes (Indre Fosen)\n_START_PARAGRAPH_\nRefsnes ligger p\xc3\xa5 s\xc3\xb8rsiden av Stj\xc3\xb8rnfjorden, en arm av Trondheimsfjorden i Indre Fosen kommune, Tr\xc3\xb8ndelag. _NEWLINE_Refsnes er et kulturmilj\xc3\xb8 med kulturminner fra de fleste perioder av Tr\xc3\xb8ndelags forhistorie og historie. P\xc3\xa5 det berglendte neset som stikker ut i Stj\xc3\xb8rnfjorden ligger de eldste kulturminnene i omr\xc3\xa5det i form av tre \xc3\xa5pne steinalderboplasser og en klynge med tre steinaldertufter etter runde hus fra steinalderen. P\xc3\xa5 samme nes ligger et gravfelt fra jernalderen med 7 lave r\xc3\xb8yser. En av r\xc3\xb8ysene er en s\xc3\xa5kalt firkantr\xc3\xb8ys, en rektangul\xc3\xa6r og meget spesiell gravr\xc3\xb8ys med en reist stein i hvert hj\xc3\xb8rne. I tillegg ligger en rekke nyere tids kulturminner p\xc3\xa5 neset. Blant disse er et gammelt rettersted, tidligere laksevorp, rester i grunnen etter en revefarm, isdam hvor man tidligere tok is til ishuset p\xc3\xa5 g\xc3\xa5rden, steingjerder og ikke minst en bauta over menn fra Stj\xc3\xb8rna som deltok i Napoleonskrigene 1801\xe2\x80\x931814. I et omr\xc3\xa5de like ved neset ligger et stort jernaldergravfelt med rundt 40 r\xc3\xb8yser samt et lite med noen f\xc3\xa5 og kanskje litt usikre r\xc3\xb8yser. _NEWLINE_Refsnes er tilrettelagt med en sti gjennom kulturmilj\xc3\xb8et som tar bes\xc3\xb8kende gjennom 9000 \xc3\xa5rs historie fra steinalderen for mange tusen \xc3\xa5r siden til dagens bosetting og bruk av omr\xc3\xa5det. Kulturminnene er skiltet. Skiltene forteller deler av historien, men historien til de mange kulturminnene kan ogs\xc3\xa5 utforskes med mobiltelefon eller nettbrett. Omr\xc3\xa5det har gratis tr\xc3\xa5dl\xc3\xb8st nett. Ved \xc3\xa5 skanne QR-koden eller taste inn systemets adresse (m.kulmin.no/refsnes), f\xc3\xa5r bes\xc3\xb8kende umiddelbar tilgang til digitale fortellinger hvor kulturarven gj\xc3\xb8res levende og dramatisk gjennom tekst, lyd og bilde. Dette gir en utvidet opplevelse av kulturminnene.'